Mev. SA in hospitaal ná sy basiskamp van Everest haal | Maroela Media
Nicole Capper, Mev. Suid-Afrika (Foto: Facebook)
Nicole Capper, Mev. Suid-Afrika, is in Nepal gehospitaliseer nadat sy hoogtesiekte by die basiskamp van berg Everest in dié land opgedoen het.
Lisa Madibe, woordvoerder vir die Mev. SA-kompetisie, het dié nuus aan Maroela Media bevestig.
Madibe sê Capper is per helikopter na 'n hospitaal in Nepal geneem. Volgens haar is 'n helikoptervlug die enigste manier om die basiskamp op 'n vinnige wyse te verlaat.
"Dit is waarskynlik die lugdruk tesame met 'n ligte verkoue wat daartoe gelei het dat sy hoogtesiekte opgedoen het," sê Madibe. "Sy is egter nie na die hospitaal gehaas nie; dit was glad nie 'n noodsituasie nie."
Volgens haar is Capper opgeruimd en byna heeltemal gesond. "Ons direkteur [Joani Johnson] het 'n paar minute gelede met haar gepraat en sy is heeltemal piekfyn. Sy is dankbaar vir al die ondersteuning en boodskappe van bemoediging wat aanhangers aan haar stuur."
Capper het Suid-Afrika op 2 April verlaat vir dié Everest-staptog wat deel vorm van 'n bewusmakingsveldtog vir Rare Disease South Africa. Haar reisgeselskap het onder meer die skrywer en motiveringspreker Sibusiso Vilane – die eerste swart persoon van Afrika wat tot op die hoogste punt van Everest geklim het – ingesluit.
Madibe sê Capper het aan dié reis deelgeneem danksy haar "passie vir gesondheid en voorkomende medisyne" aangesien sy ook persoonlik deur 'n seldsame siekte geraak is. Capper se dogter, Tatum, is op ses weke oud met sistiese fibrose gediagnoseer. "Dit was haar manier om vir diegene te baklei wat nie vir hulself kan baklei nie," sê sy.
Meer as 350 miljoen mense wêreldwyd ly aan meer as 7 000 verskillende seldsame siektes wat aan mediese kundiges wêreldwyd bekend is. Vir meer inligting of om Rare Disease South Africa te ondersteun, besoek Capper se ondersteuningsblad hier.
Capper keer op 21 April terug na Suid-Afrika.
Ok, verduidelik asb vir my die logika agter so n " berg klim" vir n goeie saak? Daars bv elke dan en wan so n "unieke" tog? Hoe kan dit dan enigsins die verwagte positiewe aandag wek as daar gereeld of siek of seerkry of dood verbonde is aan sulke sessies? En die geld wat sulke goed kos vergeleke die "return on investment"? Askuus, maar dit maak min tot geen sin nie.
Baie sterkte. Ek hoop jy word baie gou gesond. Ek ly ook aan 'n seldsame siekte. Van die familie wil ons nie eers sien nie. Baie dankie vir wat jy vir ons doen.
Sterkte daar.Die foto is nie die piek van Everest.
Is nie duidelik by watter basiskamp die helikopter gebruik is om haar op te pik nie. Kan nie baie hoog op wees nie, anders sou die helikopter nie daar kan/mag opereer nie. Dun kwaliteit van lug/atmosfeer en sterk, gevaarlike winde maak dit bykans onmoontlik.